Acer lancerer ny elcykel med retro-look og moderne teknologi – Predator eRanger

Acer er mest kendt for computere og gamingudstyr – men nu ruller techgiganten videre ind på elcykelmarkedet med lanceringen af Predator eRanger, en ny model med fatbike-dæk og et design, der sender tankerne i retning af klassiske motorcykler.

Den blev præsenteret på Taipei Cycle 2025, hvor Acer også viste andre nyheder inden for elektrisk mikromobilitet. Cyklen kommer til salg i Danmark efter sommerferien, loves det.

Predator eRanger henvender sig til cyklister, der søger en robust og alsidig elcykel til både bykørsel og lettere offroad-brug. Den er udstyret med en 7-trins Shimano-geargruppe, tre motorassistniveauer og en dobbelt affjedring, der kan justeres alt efter terræn. Det skal give bedre komfort og kontrol – også når turen går uden for asfaltens trygge rammer.

Acer Predator eRanger.

Det er sparsomt med tekniske detaljer, men Acer forsøger at adskille elcyklen fra de mange konkurrenter ved at kombinere et retrostylet stel med moderne elcykelteknologi. Det brede styr, den kraftige ramme og de store dæk understreger det visuelle slægtskab med motorcykler, mens den elektriske assistance og digitale integration viser, at der er tale om en topmoderne løsning.

Del af større mobilitetsoffensiv

Predator eRanger er en del af Acers voksende satsning på elektrisk mobilitet. Ved samme messe lancerede selskabet også en opdateret version af sin minimalistiske ebii-cykel – kaldet ebii-M – samt nye e-scootere. Fælles for alle produkterne er integrationen med Acer eMobility App, som via Bluetooth gør det muligt at overvåge batteristatus, justere køremodes og se historik over tidligere ture.

Ifølge Acer handler det ikke kun om at sælge cykler – men om at skabe et mere intelligent transportsystem.

”Vi ønsker at give brugerne smartere og mere intuitive oplevelser, når de bevæger sig rundt i byen,” lyder det fra virksomheden i forbindelse med præsentationen.

Acer Predator eRanger bliver lanceret til en vejledende pris på 11.499 kroner og bliver tilgængelig på udvalgte markeder mellem juli og oktober.

Acer lancerer ny elcykel med retro-look og moderne teknologi – Predator eRanger