Er dette fremtidens elcykel-motor?

Gearskift kan snart blive noget, elcyklen selv klarer. På Eurobike-messen i Frankfurt har både Avinox og Gobao vist nye motorer, hvor motor og gearsystem er bygget sammen i én lukket enhed. Teknologien kaldes MGU – Motor Gearbox Unit – og kan i praksis fjerne behovet for klassiske udvendige gear, bagskifter og kassette.

Det kan det få stor betydning. Mindre vedligeholdelse, færre dele der kan gå i stykker, og en cykel der selv finder den rigtige “udveksling”, når vejen går opad.

Vælger selv din kadence

Det nye er især brugen af eCVT – elektronisk trinløs transmission. I stedet for faste gear kan rytteren vælge sin foretrukne kadence, altså hvor hurtigt pedalerne skal dreje rundt. Derefter justerer systemet automatisk, så benene holder samme tempo, uanset om man kører i modvind, op ad bakke eller på flad vej.

MGU fra Avinox.

Vil man stadig selv bestemme, kan systemet også sættes op med virtuelle gear. Men hele pointen er, at elcyklen i højere grad skal føles som noget, man bare sætter sig op på og kører.

Ifølge producenterne giver den lukkede konstruktion også mindre slid, fordi gearsystemet er beskyttet mod mudder, grus og regn. Samtidig flyttes vægten ind mod midten af cyklen, hvilket kan give bedre balance end en tung bagende med traditionelt gearsystem.

Først til de dyre cykler

Der er dog grund til at klappe lidt forsigtigt. Den slags teknologi lander sjældent først på de billige pendlercykler foran supermarkedet. Lige nu er systemerne især rettet mod dyre elektriske mountainbikes, hvor køberne er vant til at betale for ny teknik. Motorerne fra Avinox og Gobao ventes at levere op til 150 Nm, hvilket er voldsomt for en elcykel og langt over, hvad de fleste pendlere har brug for.

På sigt kan teknologien dog være oplagt til netop hverdagsbrug: pendlercykler, ladcykler og trekkingcykler, hvor lav vedligeholdelse og nem betjening betyder mere end sportslige præstationer. Spørgsmålet er prisen – og hvad det koster, hvis den lukkede motor- og gearenhed en dag skal repareres. For selv om færre udvendige dele lyder fornuftigt, kan mere kompleks elektronik også gøre cyklen dyrere at servicere.

Fremtidens elcykel kan meget vel blive mere som en elbil. Færre synlige mekaniske dele, mere software – og mindre at tænke over for brugeren.

Er dette fremtidens elcykel-motor?