Nu kan du lade elcyklen med din mobiloplader

Forestil dig, at du løber tør for strøm på elcyklen og bare hiver din MacBook-lader eller en powerbank op af tasken for at komme videre. Det scenarie er nu virkelighed, takket være Ampler, en estisk elcykelproducent, som er klar med to modeller, der kan oplades via USB-C.

Ifølge The Verge er de nye modeller, Nova og Nova Pro, de første elcykler på markedet, der understøtter opladning via den universelle USB-C-standard – præcis det samme type stik, som findes på smartphones, bærbare computere og stort set alle moderne gadgets.

Mobil-lader i stedet for specialstik

Begge cykler understøtter 140 watt opladning via Power Delivery 3.1-standarden. Det betyder, at de kan oplades med en kraftig laptopoplader, en Android-oplader – eller endda en powerbank med nok saft. Det gør dem ikke bare mere fleksible i hverdagen, men også potentielt hurtigere at oplade end mange eksisterende elcykler, der ofte er afhængige af proprietære opladere.

Ampler selv oplyser, at de har testet opladning med alt fra Apples MacBook-oplader til IKEAs USB-C-ladere, og at alle fungerede uden problemer. Til dem, der vil være sikre på optimal opladning, sælger Ampler også en officiel 140 watt-oplader.

Praktisk og diskret

Både Nova og Nova Pro er designet med det formål at ligne almindelige cykler snarere end teknologiske vidundere. Rammen skjuler batteriet og motoren, og udtrykket er holdt stilrent og afdæmpet – perfekt til bypendlere, der ikke ønsker at flashe elcykel-statussen.

Motoren yder 250 watt, og batteriet på 336 wattimer skulle give rigeligt til de fleste daglige ture. Nova-modellen kommer med 27,5-tommers hjul og 9-gears transmission, mens Pro-udgaven får lidt større 28-tommers hjul og et 10-trins gearsystem med forbedret kæde.

Desuden har Ampler forbedret kompatibiliteten med børnesæder, låse og andre eftermarkedstilbehør – en kærkommen bonus for cyklister med ekstraudstyr.

Kommer til sommer

De nye modeller kan allerede nu forudbestilles i Europa, og leveringerne begynder i juni. Prisen starter omkring 22.500 kroner for Nova og 26.000 kroner for Nova Pro.

USB-C som opladningsstandard på elcykler er en bemærkelsesværdig nyhed. Ikke nødvendigvis fordi 140 watt i sig selv er banebrydende – men fordi det peger i retning af en fremtid, hvor vi endelig slipper for specialladere og tunge adaptere. I stedet kan vi bruge det, vi allerede har i tasken.

Ampler fortæller om det nye tiltag.

Nu kan du lade elcyklen med din mobiloplader